ROZHODNUTIE RADY
z 8. decembra 2005
o uzavretí Dohody vo forme výmeny listov o predbežnom vykonávaní protokolu, ktorým sa na obdobie od 18. januára 2005 do 17. januára 2011 stanovujú možnosti rybolovu a výška finančného príspevku podľa Dohody medzi Európskym hospodárskym spoločenstvom a Seychelskou republikou o rybolove v blízkosti pobrežia Seychel
(2005/937/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2,
so zreteľom na návrh Komisie,
keďže:
(1)
Spoločenstvo a Seychely rokovali o zmenách, doplneniach a dodatkoch k protokolu pripojenému k Dohode medzi Európskym hospodárskym spoločenstvom a Seychelskou republikou o rybolove v blízkosti pobrežia Seychel (1) ku koncu obdobia uplatňovania platného protokolu.
(2)
Výsledkom týchto rokovaní bol nový protokol parafovaný 23. septembra 2004.
(3)
V súlade s týmto protokolom môžu rybári Spoločenstva využívať možnosti rybolovu vo vodách, ktoré patria pod zvrchovanosť alebo právomoc Seychelskej republiky, v období od 18. januára 2005 do 17. januára 2011.
(4)
Na zabezpečenie pokračovania rybárskych aktivít plavidiel Spoločenstva je podstatné, aby sa uvedený protokol čo najskôr schválil. Obe strany preto parafovali dohodu vo forme výmeny listov, ktorou sa ustanovuje predbežné vykonávanie parafovaného protokolu od 18. januára 2005. Dohoda vo forme výmeny listov by sa mala s výhradou jej konečného uzavretia Radou podpísať.
(5)
Spôsob rozdeľovania možností rybolovu medzi členské štáty by sa mal definovať na základe tradičného rozdeľovania možností rybolovu podľa dohody o rybolove,
ROZHODLA TAKTO:
Článok 1
Týmto sa v mene Spoločenstva schvaľuje Dohoda vo forme výmeny listov o predbežnom vykonávaní protokolu, ktorým sa na obdobie od 18. januára 2005 do 17. januára 2011 stanovujú možnosti rybolovu a výška finančného príspevku podľa Dohody medzi Európskym hospodárskym spoločenstvom a Seychelskou republikou o rybolove v blízkosti pobrežia Seychel.
Text dohody je pripojený k tomuto rozhodnutiu.
Článok 2
Možnosti rybolovu stanovené v tomto protokole sa rozdelia medzi členské štáty takto:
-
lode na lov tuniakov do záťahových sietí:
Španielsko:
Francúzsko:
Taliansko:
22 plavidiel
17 plavidiel
1 plavidlo
-
lode loviace dlhým povrchovým vlascom s háčikmi:
Španielsko:
Francúzsko:
Portugalsko:
2 plavidlá
5 plavidiel
5 plavidiel
Ak žiadosti týchto členských štátov o rybárske licencie nepokryjú všetky možnosti rybolovu stanovené v protokole, Komisia môže zvažovať žiadosti o rybárske licencie od akéhokoľvek iného členského štátu.
Článok 3
Predseda Rady sa týmto poveruje určiť osoby splnomocnené na podpísanie dohody vo forme výmeny listov s cieľom zaviazať Spoločenstvo.
V Bruseli 8. decembra 2005